EFRAG:lle osoitettiin rahoitusasetuksen mukaisesti 9 303 000 euroa vuosiksi 2014–2016. Tässä asetusluonnoksessa ehdotetaan, että EFRAG:lle myönnetään 13 831 000 euron suuruinen lisärahoitus vuosiksi 2017–2020. Lisärahoitus vastaa summaa, jota ehdotettiin EFRAG:n rahoittamiseen kyseiselle kaudelle 19. joulukuuta 2012 esitetyssä nykyistä rahoitusasetusta käsittelevässä komission ehdotuksessa. EFRAG:n toiminnan jatkuvuuden turvaamiseksi on tarpeen pitää yllä EU:n osarahoitusta, sillä sen osuus EFRAG:n talousarviosta on noin 60 prosenttia.

Sekä kansainvälisen standardisoijan että Euroopan etuja edustavan organisaation on oltava riippumattomia, niillä on oltava riittävästi kapasiteettia ja asiantuntemusta tuottaakseen laadukkaita standardeja ja esittääkseen niitä koskevia kannanottoja. Lisäksi niillä on oltava vankka rahoituksellinen pohja kyetäkseen hoitamaan yleisen edun mukaiset tehtävänsä pitkällä aikavälillä.

Yhä useampien maiden siirtyessä käyttämään IFRS-standardeja EU:n on pidettävä yhteinen linja. Euroopan tilinpäätösraportoinnin neuvoa-antava ryhmä (EFRAG), joka toimii Euroopan komission teknisenä neuvonantajana tilinpäätöskysymyksissä, on vähitellen alkanut esittää tulevien standardien muodostamiseen tähtääviä teknisiä, uskottavia kannanottoja IASB:n standardisointiprosessissa.

Pääomamarkkinat ovat maailmanlaajuiset, ja sen vuoksi tilinpäätös- ja tilintarkastussääntöjen yhdenmukaistaminen maailmanlaajuisella tasolla on olennainen tekijä pääomamarkkinoiden sujuvan toiminnan ja myös EU:n yhdentyneiden rahoituspalvelumarkkinoiden toteuttamisen kannalta. Sen sijaan, että EU:ssa olisi otettu käyttöön oma tilinpäätösstandardikokoelma, EU päätti vuonna 2002 kansainvälisten tilinpäätösstandardien soveltamisesta antamansa asetuksen (EY) N:o 1606/2002 (IAS-asetus) yhteydessä, että käyttöön otetaan kansainvälisiä tilinpäätösstandardeja antavan elimen (IASB) laatimat kansainvälisesti hyväksytyt tilinpäätösstandardit (IFRS-standardit).

Ehdotuksen oikeusperusta on Euroopan unionin toiminnasta tehty sopimus ja erityisesti sen 114 artikla.

Monivuotisen rahoituskehyksen yhteydessä hyväksytyn komission lainsäädäntöpolitiikan mukaisesti tätä rahoitusohjelmaa ehdotetaan asetuksena.

2.2.Toissijaisuusperiaate

Unionin ohjelma tarjoaa mahdollisuuden osallistua eräiden elinten toiminnan rahoittamiseen, kun kyseiset elimet ajavat unionin yleistä etua unionin laajuisissa tilinpäätösraportointiin ja tilintarkastukseen liittyvissä kysymyksissä. Ehdotus on toissijaisuusperiaatteen mukainen Euroopan unionista tehdyn sopimuksen 5 artiklan mukaisesti, sillä sen tavoitteita ei voida riittävällä tavalla saavuttaa jäsenvaltioiden toimin, vaan ne voidaan toiminnan laajuuden ja vaikutusten takia toteuttaa paremmin unionin tasolla.

2.3.Suhteellisuusperiaate

Ehdotus on Euroopan unionista tehdyn sopimuksen 5 artiklassa vahvistetun suhteellisuusperiaatteen mukainen. Kuten nykyistä rahoitusasetusta koskevaan 19. joulukuuta 2012 esitettyyn komission ehdotukseen liittyvässä ennakkoarvioinnissa on määritetty, tässä asetuksessa ei ylitetä sitä, mikä on tarpeen sen tavoitteiden saavuttamiseksi. Unionin rahoitusta ehdotetaan annettavaksi tarkasti määritellyille, määrältään rajatuille merkittävimmille rahoituspalvelualan elimille. Nykyisessä institutionaalisessa kehyksessä toteutettavat uudet rahoitusjärjestelyt takaavat vakaan, monipuolisen, tervepohjaisen ja riittävän rahoituksen, jonka turvin asianomaiset elimet pystyvät täyttämään unioniin liittyvät tai unionin yleisen edun mukaiset tehtävänsä riippumattomasti ja tehokkaasti. Rahoitustukea myönnetään unionin yleiseen talousarvioon sovellettavista varainhoitosäännöistä 25. lokakuuta 2012 annetussa Euroopan parlamentin ja neuvoston asetuksessa (EU, Euratom) N:o 966/2012 ja unionin yleiseen talousarvioon sovellettavista varainhoitosäännöistä annetun Euroopan parlamentin ja neuvoston asetuksen (EU, Euratom) N:o 966/2012 soveltamissäännöistä 29. lokakuuta 2012 annetussa komission delegoidussa asetuksessa (EU) N:o 1268/2012 vahvistettujen edellytysten mukaisesti.

3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

Nykyistä rahoitusasetusta koskevaan 19. joulukuuta 2012 esitettyyn komission ehdotukseen liittyvässä ennakkoarvioinnissa tarkasteltiin erilaisia mahdollisia vaihtoehtoja EFRAG:n rahoittamiseksi. Asetuksella perustetun ohjelman tavoitteena oli varmistaa, että EFRAG saa vakaata, monipuolista, tervepohjaista ja riittävää rahoitusta ja että se pystyy täyttämään tehtävänsä riippumattomasti ja tehokkaasti. Arvioinnissa todettiin, että unionin yhteisrahoitus on tehokkain vaihtoehto. Arviointi pitää paikkansa EFRAG:ssa vuonna 2014 toteutetun hallintouudistuksen jälkeenkin.

Ennakkoarvioinnissa todettiin, että EFRAG:n osalta ohjelma on toistaiseksi täyttänyt sille asetetut tavoitteet ja että sen rahoittamista olisi jatkettava. Kuten edellä selostetaan, EFRAG:n hallintouudistus saatiin Philippe Maystadtin raportissa esitettyjen suositusten mukaisesti onnistuneesti päätökseen vuonna 2014. Komissio antoi EFRAG:n uudistuksen jälkeisestä toiminnasta myönteisen lausunnon Euroopan parlamentille ja neuvostolle 17. syyskuuta 2015 antamassaan kertomuksessa. Komissio vahvisti kertomuksessaan, että EFRAG otti hyväksymisarvioinneissaan huomioon sen, täyttivätkö IFRS-standardit kaikki IAS-asetuksen tekniset kriteerit. Hallintouudistuksensa jälkeen EFRAG on tehostanut myös sen arviointia, ovatko uudet tai ehdotetut tilinpäätösraportointivaatimukset yleisen edun mukaisia. Komissio oli tyytyväinen myös siihen, että EFRAG on halukas kehittämään edelleen kapasiteettiaan standardien vaikutusten arvioimiseksi, mukaan lukien makrotaloudelliset vaikutukset, kuten haitalliset vaikutukset EU:n rahoitusvakauteen tai talouskehitykseen.

Edellä selostetuista syistä on aiheellista ehdottaa EFRAG:n rahoituksen jatkamista vuosiksi 2017–2020, jotta saavutettaisiin tilinpäätösraportointiin ja tilintarkastukseen liittyvien yksittäisten toimien tukemiseksi toteutettavan unionin ohjelman pitkän aikavälin tavoitteet. Lisätietoja on komission yksiköiden ennakkoarvioinnissa, joka liittyy nykyistä rahoitusasetusta koskevaan 19. joulukuuta 2012 esitettyyn komission ehdotukseen (COM(2012) 782 final).

4.TALOUSARVIOVAIKUTUKSET

Tässä asetusehdotuksessa esitetty EFRAG:n rahoituksen jatkaminen vuosiksi 2017–2020 tarkoittaa, että tilinpäätösraportointiin ja tilintarkastukseen liittyvien yksittäisten toimien tukemiseksi toteutettavan unionin ohjelman kokonaisbudjetti kasvaa 43,176 miljoonasta eurosta noin 57 miljoonaan euroon. Tästä aiheutuu 13,831 miljoonan euron lisäkustannukset unionin talousarvioon.

2016/0110 (COD)

Ehdotus

EUROOPAN PARLAMENTIN JA NEUVOSTON ASETUS

tilinpäätösraportointiin ja tilintarkastukseen liittyvien yksittäisten toimien tukemiseksi toteutettavasta unionin ohjelmasta kaudelle 2014–2020 annetun asetuksen (EU) N:o 258/2014 muuttamisesta

(ETA:n kannalta merkityksellinen teksti)